32006D0330
L 121/43
JURNALUL OFÍCIAL AL UNIUNII EUROPENE
DECIZIA COMISIEI
din 5 aprilie 2006
de modificare a Deciziei 2005/432/CE de stabilire a condițiilor de sănătate animală și publică, precum și a modelelor de certificate pentru importul de produse din carne destinate consumului uman provenite din țări terțe și de abrogare a Deciziilor 97/41/CE, 97/221/CE și 97/222/CE
[notificată cu numărul C(2006) 1319]
(Text cu relevanță pentru SEE)
(2006/330/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite de normele comunitare speciale prevăzute de anexa A capitolul I la Directiva 89/662/CEE și, în ceea ce privește agenții patogeni, la Directiva 90/425/CEE (1), în special articolul 10 alineatul (2) litera (c),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special teza introductivă de la articolul 8, articolul 8 punctul 1 primul paragraf, articolul 8 punctul 4, articolul 9 alineatul (2) litera (b) și articolul 9 alineatul (4) literele (b) și (c),
întrucât:
(1)
Decizia 79/542/CEE a Consiliului din 21 decembrie 1976 privind întocmirea listei țărilor terțe sau a părților țărilor terțe și de stabilire a condițiilor de sănătate animală și publică și de certificare sanitar-veterinară necesare pentru importul în Comunitate de anumite animale vii și carne proaspătă provenită de la acestea (3) stabilește condițiile de sănătate animală necesare pentru importul în Comunitate de animale vii, cu excepția ecvideelor, și de carne proaspătă provenită de la acestea, cu excepția preparatelor din carne.
(2)
Decizia 2005/432/CE a Comisiei (4) stabilește normele de sănătate animală și publică aplicabile la importul în Comunitate de loturi de anumite produse din carne, precum și listele de țări terțe sau părți ale țărilor terțe din care sunt autorizate importurile acestor produse. Decizia menționată stabilește, de asemenea, modelul certificatelor de sănătate publică și animală și normele privind tratamentele prevăzute pentru produsele în cauză.
(3)
Este necesar să se asigure o corelație corespunzătoare cu regionalizarea, după caz, a țărilor terțe, în special a Braziliei, Namibiei și a Africii de Sud, în sensul importului de carne proaspătă în Comunitate, pentru a garanta că toată carnea utilizată în produsele din carne provine de la animale din localuri care nu sunt supuse la restricții din motive de boală, pentru a clarifica utilizarea organelor comestibile în anumite produse din carne și a defini în mod clar cerințele privind carnea de vânat cu pene utilizată în produsele din carne.
(4)
Serbia și Muntenegru sunt republici care dețin teritorii vamale distincte care formează o comunitate statală. Prin urmare, țările menționate anterior ar trebui înscrise separat pe lista țărilor terțe și a părților țărilor terțe din care se autorizează importurile de produse din carne.
(5)
Prin urmare, Decizia 2005/432/CE ar trebui modificată în consecință.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/432/CE se modifică după cum urmează:
1.
Articolul 4 se înlocuiește cu următorul text:
„Articolul 4
Condițiile de sănătate animală privind originea și tratamentul produselor din carne
Sub rezerva respectării condițiilor privind originea și tratamentul produselor din carne prevăzute la anexa I punctele 1 și 2, statele membre autorizează importurile de produse din carne originare din următoarele țări terțe și părți ale țărilor terțe:
(a)
în ceea ce privește produsele din carne care nu sunt supuse unui tratament specific astfel cum este prevăzut la punctul 2 litera (a) punctul (ii) din anexa I, țările terțe enumerate în partea 2 din anexa II și părțile țărilor terțe enumerate în partea 1 din anexa menționată;
(b)
în ceea ce privește produsele din carne supuse unui tratament specific astfel cum este prevăzut la punctul 2 litera (a) punctul (ii) din anexa I, țările terțe enumerate în părțile 2 și 3 din anexa II și părțile țărilor terțe enumerate în partea 1 din anexa menționată.”
2.
Anexele I, II și III se înlocuiesc cu textul din anexa la prezenta decizie.
Articolul 2
Prezenta decizie se aplică de la 1 iulie 2006.
Cu toate acestea, certificatele de sănătate publică și animală emise înainte de data aplicării prezentei decizii pot fi utilizate până la 1 octombrie 2006.
Articolul 3
Prezenta decizie se adresează statelor membre.
Adoptată la Bruxelles, 5 aprilie 2006.